
           Republika Hrvatska
TRGOVAČKI SUD U ZAGREBU
         Zagreb, Amruševa 2/II	                                           
   20. St-1298/13-108
R E P U B L I K A   H R V A T S K A

Z A K L J U Č A K 
  
	TRGOVAČKI SUD U ZAGREBU, po sucu pojedincu Luciji Butigan, u stečajnom postupku nad stečajnim dužnikom MATINUS društvo s ograničenom odgovornošću za trgovinu i turizam, u stečaju, Zagreb (Grad Zagreb), Dobriše Cesarića 71, OIB:44788950544,  dana 6. srpnja 2017.

z a k l j u č i o    j e 

I. Određuje se prodaja u stečajnom postupku nekretnina u vlasništvu stečajnog dužnika MATINUS društvo s ograničenom odgovornošću za trgovinu i turizam, u stečaju, Zagreb (Grad Zagreb), Dobriše Cesarića 71, OIB:44788950544 uz odgovarajuću primjenu pravila o ovrsi na nekretninama i to: 

- nekretnina upisana u Općinski sud u Rijeci, zemljišnoknjižni odjel Rijeka, u z.k.ul. 1463, k.o. Rijeka, kat.čes.br. 1203-ZGRADA, PARKIRALIŠTE I 4 MONTAŽNA OBJEKTA, ukupne površine 381,5 čhv.

Na navedenoj nekretnini upisano je razlučno pravo u korist razlučnog vjerovnika Nova kreditna banka Maribor d.d., Ulica Vita Kraigherja 4, Maribor, Republika Slovenija i RH, Ministarstvo financija.

II. UTVRĐENA VRIJEDNOST nekretnine iz točke I. ovog Zaključka iznosi 2.130.100,00 kn.

POČETNA CIJENA nekretnine iz točke I. ovog Zaključka na petom ročištu za javnu dražbu iznosi 1.065.050,00 kn


III. NAČIN PRODAJE:
Nekretnina iz točke I. ovog Zaključka prodavat će se u stečajnom postupku javnom dražbom, te se na petom ročištu ne može prodati ispod utvrđene početne vrijednosti cijene nekretnine navedene u točki II.2. ovog Zaključka. 

Ročište za prodaju na petoj javnoj dražbi održat će se pred stečajnim sucem u zgradi Trgovačkog suda u Zagrebu, soba br. 91/II (ulična zgrada), dana

6. rujna 2017. u 11:30 sati

	Ročište će se održati i ako na njemu sudjeluje samo jedan ponuditelj. 

IV. Ovaj zaključak o prodaji objavit će se na e-oglasnoj ploči Trgovačkog suda u Zagrebu.

V. Rok od objave zaključka o prodaji nekretnina na e-oglasnoj ploči suda do dana prodaje iznosi najmanje petnaest dana.

VI. UVJETI PRODAJE:
1. Nekretnina iz točke I. ovog Zaključka je vlasništvo stečajnog dužnika.
2. Prodaja se obavlja prema načelu viđeno-kupljeno, što isključuje sve naknadne prigovore kupaca.
3. Na usmenoj javnoj dražbi kao kupci mogu sudjelovati samo osobe koje najkasnije do 4. rujna 2017. uplate osiguranje u iznosu od 5 % utvrđene vrijednosti nekretnine navedene u točki II. ovog zaključka, a opisane u točki I. ovog Zaključka, na račun sudskog depozita Trgovačkog suda u Zagrebu pri Hrvatskoj poštanskoj banci d.d. Zagreb br. IBAN: HR9223900011300000460, model: HR05 (kod internet bankarstva HR00) pozivom na broj spisa St-1298/13  i dokaz o tome dostave u sudski spis prije početka dražbe ili do 4. rujna 2017. dostave bankarsku garanciju bonitetne banke na prvi poziv za odgovarajući  iznos osiguranja, izdanu u korist stečajnog dužnika s rokom važenja najmanje do 31. listopada 2017.
4. Punomoćnici ponuditelja mogu sudjelovati na dražbi samo uz ovjerenu specijalnu punomoć. 
5. Sudionicima dražbe koji ne uspiju u nadmetanju uplaćeno osiguranje, odnosno bankarska garancija će se vratiti u roku tri dana nakon zaključenja javne dražbe. 
6. Kupac je dužan uplatiti razliku između uplaćenog osiguranja i postignute kupoprodajne cijene u roku od 30 (trideset) dana od dana zaključenja javne dražbe.
7. Ako kupac u tom roku ne položi kupovninu, sud će posebnim rješenjem prodaju oglasiti nevažećom i odrediti novu prodaju uz uvjete određene za prodaju koja je oglašena nevažećom, a iz položenog osiguranja namirit će troškove nove prodaje i naknaditi razliku između kupovnine postignute na prijašnjoj prodaji i novoj prodaji.
8. Sve poreze i pristojbe u svezi s prodajom nekretnine snosi kupac.
9. Nekretnina će se rješenjem o dosudi dosuditi kupcu koji ponudi najpovoljniju cijenu. 
10. Nekretnina će se dosuditi i kupcima koji su ponudili nižu cijenu (ali ne i nižu od one početne na ovom ročištu za prodaju) prema veličini ponuđene cijene, ako kupci koji su ponudili veću cijenu ne polože kupovninu u navedenom roku iz točke VI/6 ovog Zaključka. 
11. U rješenju o dosudi nekretnine sud će odrediti da se nakon pravomoćnosti tog rješenja i nakon što kupac položi kupovninu, u zemljišnim knjigama upiše u njegovu korist pravo vlasništva na dosuđenoj nekretnini, te da se brišu prava i tereti na nekretnini koji prestaju njezinom prodajom.
12. Nakon pravomoćnosti rješenja o dosudi i nakon što kupac položi kupovninu sud će donijeti zaključak o predaji nekretnine kupcu, čime kupac stupa u posjed iste. 
13. Imovina stečajnog dužnika navedena u točki I. ovog zaključka, a koja je predmet prodaje može se razgledati u dogovoru sa stečajnim upraviteljem a uz prethodni dogovor na tel. br. 091 2540 273.


Obrazloženje

Rješenjem ovog suda br. St-1298/13 od 6. lipnja 2014. otvoren je stečajni postupak nad dužnikom MATINUS društvo s ograničenom odgovornošću za trgovinu i turizam, u stečaju, Zagreb (Grad Zagreb), Dobriše Cesarića 71, OIB:44788950544.

Stečajnu masu čini nekretnina koja je predmet ove prodaje, a na nekretnini iz točke I. upisano je razlučno pravo u korist Nova kreditna banka Maribor d.d., Ulica Vita Kraigherja 4, Maribor, Republika Slovenija i RH, Ministarstvo financija.

Stečajni upravitelj podnio je ovom sudu prijedlog  da se nekretnina opisana u točci I. ovog Zaključka  proda uz odgovarajuću primjenu pravila o ovrsi na nekretninama, sve sukladno članka 164. stavak 1. Stečajnog zakona (Narodne novine br. 44/96, 161/98, 29/99, 129/00, 123/03, 197/03, 187/04, 82/06, 116/10, 125/12, 133/12; dalje SZ), pa je doneseno Rješenje o prodaji predmetne nekretnine br. St-1298/13 od 12. siječnja 2017., a koje je postalo pravomoćno 1. ožujka 2017.
Na temelju odredbe članka 92. Ovršnog zakona (Narodne novine 57/96 do 88/05; dalje: OZ) utvrđena je vrijednost nekretnine koja je predmet prodaje.
O uvjetima i načinu prodaje odlučeno je na temelju odredbe članka 92, 93, 94, 95, 98, 100, 100a, 101 i 101a OZ, a u svezi s člankom 164. SZ.

U Zagrebu 6. srpnja 2017.

								     S U D A C:

						                     LUCIJA BUTIGAN, v.r.

UPUTA O PRAVNOM LIJEKU:
Protiv zaključka nije dopuštena žalba (članka 11. stavak 9. SZ).


ŽDO                                             Za točnost otpravka - ovlašteni službenik
                                                                         Valentina Kranjčić



DNA:
1. stečajni upravitelj
2. Nova kreditna banka Maribor d.d., Ulica Vita Kraigherja 4 po pumomoćniku O.D. Marić Perić Reberski Rimac, Zagreb, Frana Lucića 2A/23
3. RH Ministarstvo financija ,putem ŽDO-a u Zagrebu
4. e-oglasna ploča  do 6.9.2017.

